ডেঙ্গি আতঙ্কে থরহরিকম্প কলকাতা পুরসভার অন্দরমহলে। সরাসরি স্বীকার না করলেও মশাবাহিত রোগ যে শহর ও শহরতলিতে মারাত্মক আকার ধারণ করেছে তা বলে দিচ্ছে মেয়র পারিষদদের বডি ল্যাঙ্গুয়েজই। পুর প্রতিনিধিদের ঘরে ঘন ঘন চলছে মশা মারার কীটনাশক স্প্রে। পরিজনদের নিজে হাসপাতালে গিয়েও হয়রানির মুখে পড়ার অভিজ্ঞতাও জানিয়েছেন অনেকে।  বৃহস্পতিবার কলকাতা পুরসভায় মেয়র পারিষদ (উদ্যান) দেবাশিস কুমারের ঘরে গেলে দেখা যায়, সেখানে চলছে কীটনাশক স্প্রে। এক ব্যক্তিকে কীটনাশক ছড়ানোর নির্দেশ দিচ্ছেন পুরসভারই এক আধিকারিক। দেবাশিস বাবু জানালেন, চতুর্থীতে তাঁর বাড়তে বেড়াতে এসে ডেঙ্গিতে আক্রান্ত হয়েছিলেন নিজের ভাগনী। বুধবার ডেঙ্গি আক্রান্ত অন্য আরেক আত্মীয়কে হাসপাতালে ভর্তি করতে কালঘাম ছুটেছে তাঁর। তিনটি হাসপাতাল থেকে ফেরার পর অবশেষে রোগীর ঠাঁই হয়েছে দক্ষিণ কলকাতার একটি নার্সিং হোমে।  ডেঙ্গি নিয়ে আতঙ্কিত মেয়র পারিষদ (জঞ্জাল) দেবব্রত মজুমদারও। ডেঙ্গিতে প্রিয়জনের মৃত্যুর হয়েছে বলে জানিয়েছেন তিনি। জানিয়েছেন, যাদবপুর এলাকার বেশ কয়েকটি ওয়ার্ডে ব্যাপকভাবে ছড়িয়েছে ডেঙ্গি আতঙ্ক। আক্রান্ত বহু।